
Nr. 6.170  din 21 noiembrie 2025
REFERAT DE APROBARE

la proiectul de hotărâre privind alocarea sumei de 15.000 lei din bugetul local pentru Programul „Obiceiuri și/sau tradiții tematice sărbătorilor de Crăciun și Anul Nou”, pentru anul 2025
Art. 29 din Legea nr. 24/2000 privind normele de tehnică legislativă pentru elaborarea actelor normative prevede că proiectele de acte normative trebuie însoţite de următoarele documente de motivare: 

a) expuneri de motive - în cazul proiectelor de legi şi al propunerilor legislative; 

b) note de fundamentare - în cazul ordonanţelor şi al hotărârilor Guvernului; ordonanţele care trebuie supuse aprobării Parlamentului, potrivit legii de abilitare, precum şi ordonanţele de urgenţă se transmit Parlamentului însoţite de expunerea de motive la proiectul legii de aprobare a acestora; 

c) referate de aprobare - pentru celelalte acte normative.

Rezultă că, pentru proiectele de hotărâre ale consiliului local, referatul de aprobare constituie instrumentul de prezentare şi motivare ale noilor reglementări propuse, normă consolidată și de  prevederile art. 136 alin.(2) din Codul administrativ.
Am iniţiat un proiect de hotărâre, calitate acordată de prevederile  art. 136 alin.(1)  din Ordonanța de urgență a Guvernului nr. 57/2019 privind Codul administrativ, cu modificările și  completările ulterioare, având ca reglementare alocarea sumei de 15.000 lei din bugetul local pentru Programul „Obiceiuri și/sau tradiții tematice sărbătorilor de Crăciun și Anul Nou”, pentru anul 2025.
Sediul materiei privind această capacitate a Consiliului Local îl reprezintă:
a) art. 1 alin. (2), art. 3, art. 95 alin. (2) , art. 96, art. 98, art. 105 alin. (1), art. 106 alin.(1) și alin.(2),  art. 129 alin. (1), alin. (2) lit. d)  și alin. (7) lit. a), art. 197 alin.(1) (2) (4) și (5), art. 198 alin. (1), art. 199 alin. (1) și (2), art. 240, art.243 alin. (1) lit. a) și art. 249 alin. (4)  din  Ordonanța de urgență a Guvernului  nr. 57/2019 privind Codul administrativ, cu modificările și completările ulterioare;

b) art. 8 alin. (1) și alin. (2), art. 140 alin. (1) și alin. (2) lit. i) și art. 144 alin.(3) din  Legea învățământului preuniversitar nr. 198/2023, cu modificările și completările ulterioare;

c) art. 14 alin. (3) din Legea nr. 273/2006 privind finanțele publice locale, cu modificările și completările ulterioare;

d) art. XVII alin. (5) din Ordonanța de urgență a Guvernului nr. 52/2025 pentru modificarea și completarea unor acte normative, pentru stabilirea unor măsuri privind implementarea programelor naționale din domeniul lucrărilor publice, precum și pentru stabilirea unor măsuri bugetare, cu modificările și completările aduse prin Ordonanța de urgență nr. 56/2025;
 e) Hotărârii Consiliului Local  nr. 20 din 13 martie 2025 privind aprobarea bugetului local al comunei Vulcana-Băi, pe anul 2025, rectificat prin Dispoziția primarului nr. 121 din 03 aprilie 2025 și Dispoziția nr. 159 din 12 mai 2025, validate prin Hotărârea Consiliului Local nr. 34 din 29 mai 2925, rectificat prin Dispoziția primarului nr. 283 din 19 august 2025, validată prin Hotărârea Consiliului Local nr. 50 din 28 august 2025.
Proiectul de hotărâre urmează procedura prevăzută de art. 136 alin.(3)  din Ordonanța de urgență a Guvernului nr. 57/2019 privind Codul administrativ, cu modificările și  completările ulterioare, fiind înregistrat și depus la secretarul general al comunei, urmând a se transmite compartimentului contabilitatea publică  din aparatul de specialitate al primarului comunei în vederea analizării şi întocmirii raportului de specialitate şi  Comisiei de specialitate A, în domeniile: comuna Vulcana-Băi, organizarea proprie, precum și organizarea și funcționarea aparatului de specialitate al primarului, ale instituțiilor publice, ale societăților de interes local, dezvoltarea economico-socială și administrarea domeniului public și privat ale comunei pentru întocmirea raportului de avizare. 
Activitățile culturale dedicate sărbătorilor de iarnă reprezintă o componentă esențială a identității și coeziunii comunitare. Promovarea tradițiilor locale contribuie la:

a) transmiterea valorilor culturale către generațiile tinere;

b) consolidarea sentimentului de apartenență la comunitate;

c) susținerea instituțiilor de cultură și a unităților de învățământ locale în organizarea acțiunilor specifice;

d) atragerea comunității în evenimente cu caracter educativ, cultural și recreativ.

În acest sens, includerea Programului în Statutul Comunei, precum și finanțarea sa anuală, reprezintă măsuri necesare pentru desfășurarea coerentă și planificată a activităților.

Pentru anul 2025, suma necesară pentru organizarea programului este de 15.000 lei, fonduri care vor fi utilizate pentru organizarea de activități tradiționale, desfășurarea activităților în unitățile de învățământ și instituțiile culturale din comună.

Suma poate fi asigurată din bugetul local la capitolul bugetar dedicat culturii și activităților recreative.
Având în vedere importanța promovării tradițiilor locale și necesitatea asigurării cadrului financiar pentru derularea programului în anul 2025, se impune aprobarea prezentului proiect de hotărâre.
Față de cele ce preced, ţinând seama de importanţa sa, vă rog să analizaţi şi să hotărâţi asupra proiectului privind alocarea sumei de 15.000 lei din bugetul local pentru Programul „Obiceiuri și/sau tradiții tematice sărbătorilor de Crăciun și Anul Nou”, pentru anul 2025, proiect care dovedeşte capacitatea efectivă de a soluţiona şi de a gestiona, în numele şi în interesul colectivităţii locale pe care o reprezentăm, treburile publice, în condițiile legii. 
Anticipând solicitudinea dumneavoastră, vă mulțumesc și vă rog să primiți, stimați consilieri locali, expresia întregii mele considerații.
PRIMARUL COMUNEI VULCANA-BĂI,

